als_Latn dik_Latn sag_Latn
Quhet Genti Duka. Është 38 vjeç dhe u bë personazh në portalin “Sport Ekspres”, me një veprim fantastik të tij. Është tifoz i flaktë i Bayern Mynihut dhe kështu ka shpenzuar mjaft para për të ndjekur ekipin e zemrës në Marok, në ndeshjen gjysmëfinale të Kupës së Botës për klube, kundër Guangzhusë. Momenti kulminant ishte kur Xherdan Shaqiri i dha fanelën e tij, sepse mesfushori me origjinë shqiptare vuri re se Genti po mbante një flamur shqiptar.
Portali ynë ka bërë intervistë ekskluzive me Gentin, duke e pyetur për gjithçka në detaje, se si e përjetoi “ëndrrën marokene”.
Nga vini dhe ku jetoni aktualisht?
Jam 38 vjeç, vij nga Kruja dhe jetoj në Bruksel prej 13 vitesh. Më parë kam jetuar në Gjermani për afro 10 vjet.
Si u bëtë tifoz i Bayernit?
Isha adoleshent. Bayerni humbi finalen tragjike në Champions League ndaj Manchester Unitedit. Lojtari im i preferuar i asaj kohe ishte Stefan Effenber. Ai ishte një tigër i vërtetë dhe komandant në fushë.
Po sot cili lojtar i Bayernit ju pëlqen?
Thomas Müller mund të jetë lojtari më efikas për momentin, por nuk bie shumë në sy me stilin e tij të lojës. Por, në Champions League është shumë konstant dhe ka shpirt luftarak prej një gjermani të vërtetë.
Keni qenë më parë në Marok? Si e morët vendimin?
Në Marok kam qenë edhe dy herë të tjera dhe është me të vërtetë bukur për pushime. Ishte diçka spontane në fakt. Pesë ditë para ndeshjes, me dy kolegë të punës që janë të dy me origjinë nga Maroku. Njëri është tifoz me Barcelonën, tjetri me Arsenalin, por për mua mua mbrëmjen e ndeshjes veshën fanelën e Bayernit. Ua dhurova të dyve nga një fanelë bavareze dhe ma plotësuan dëshirën.
Pastaj erdhi momenti kur Xherdan Shaqiri të dha fanelën e tij …
Po, ajo ishte fantastike! Në pjesën e parë të ndeshjes u ndava pak nga grupi i tifozëve, që të dukesha më qartë me flamurin shqiptar. Pra, që të më dallonte Shaqiri, që ishte në stol. Aty ma merr mendja më ka parë jo vetëm ai, por gjithë ata që po ndiqnin ndeshjen (edhe në televizor). Kisha një parandjenjë se do të vinte të na respektonte pranë tribunës. Sapo mbaroi ndeshja, u kthye direkt nga unë dhe më përshëndeti me dorë, por unë e thirra dhe nuk ngurroi të vinte. Madje, m’u afrua me vrap. Kur e kisha pranë, i kërkova fanelën. Ai e hoqi dhe ma dha. Më tha: “Kjo është për ty!” Imagjinoni, i vetmi lojtar që u shkëput nga skuadra dhe vrapoi direkt për te flamuri shqiptar. Kam shumë respekt për atë djalë.
Ishte ndonjë gjë që të bëri përshtypje nga loja e Bayernit apo sjellja e kampionëve të Evropës?
Loja e tyre ishte e magjishme. Më dukej sikur po bënin stërvitje. Ndoshta sepse kundërshtarët nuk ishin në nivelin që të paktën ta përballonin disi Bayernin.
Nëse Bayerni arrin finalen e Lisbonës, do shkosh atje?
Sigurisht! Shpresoj të shkojë në finale, sepse nuk ngurroj aspak ta ndjek direkt në stadium. Po përgatis që tani rezervimet, sepse jam i sigurtë se Bayerni është pretendent për të fituar Championsin.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn